’n Paar draaie verder staan die Van Stadensbrug wydsbeen oor die diep Van Stadenskloof. Dis interessant om Suid-Afrika se mees berugte brug met sy hartseer reputasie van onder af te bekyk.
Voor dié brug in 1895 in gebruik geneem is, het ’n pont die reisigers oor die rivier geneem. Vandaar dat die nabygeleë hotel vandag nog die Gamtoos Ferry Hotel heet.
Anderkant die Ysterbrug loop die R102 onderdeur die N2 in die rigting van Jeffreysbaai. Aan linkerkant lê Papiesfontein waar jy deur duineveld en dan op die strand kan perdry.
Maar nie met honde nie. Ons stoot dus aan, naderhand verby Jeffreysbaai op linkerkant en net ’n kort entjie ná die verkeersirkel kan jy weer stilhou by die stukkie veld aan regterkant waar jy een van die reuse lemme (49.5 m lank) van die windturbines van nader kan bekyk.
Hou nou koers verder met die R102, maar moenie skrik wanneer jy jouself in Humansdorp skielik op Voortrekkerweg bevind nie. Die R102 is immers ook die dorpie se hoofstraat. (Hoewel die pad hier en daar met die nuwe N2 saamsmelt, en plek-plek ’n ander naam kry, strek die R102 tegnies van Durban tot by die kasteel in Kaapstad.)
Eers sowat 50 km verder, verby die afdraaipad na Eersterivier en by die Oudebosch Padstal se grasperkie, kan die honde weer uitgelaat word om ’n draai te loop. Hierdie padstal is ’n fees om te besoek omdat daar soveel handgemaakte produkte of kunswerke uit die omgewing is. Jy kan selfs aansit vir ete in die restaurant, of ’n Protea-toer bespreek. (Kyk gerus op oudeboschfarmstall.co.za)
Hierdie kennisgewing by Marilyn’ 60’s Diner met sy aandenkings uit die sestigerjare laat ’n mens verniet soek na ’n sydeur.
Van hier af kan jy gou oor die N2 glip om die wêreld se beste boerewors en droë wors by die Kareedouw slaghuis (9 km hiervandaan) te koop. Die reuk van die wors maak die honde gaande, bêre dit dus maar diep.
Ongeveer 18 km anderkant die padstal, verby Witelsbos, sluit die R102 weer by die N2 aan en van hier af is dit net vyf minute se ry tot by die Stormsrivierbrug.
Vul maar hier by die Total-motorhawe langs die brug brandstof aan, want daar is nie ’n vulstasie op Nature’s Valley nie.
Die Groot Boom is ’n reusagtige geelhout en staan ongeveer 36 m hoog. Dit maak nie saak hoé jy foto’s neem nie, jy kry die algehele omvang van dié natuurwonder eenvoudig nie vasgevang nie.
En hier op Stormsrivier kan jy ook amper enige bosavontuur aanpak. Die lekkerste bly die boomtoppe-kabelgly in die Tsitsikamma-bos. As jy egter vier honde en die wêreld se lekkerste wors in een kombi het, is daar nie tyd vir talm nie.
Die padborde sê die Bloukranspas (deel van die R102) is gesluit, maar dit kan nogtans gedoen word. Ry net baie versigtig en baie stadig, want rotsstortings en grondverskuiwings het die pad deur die jare al hoe nouer gemaak.
Hierdie is die oostelike beginpunt van die Tuinroete, maar as ’n mens aanhou ry op die N2 mis jy die mooiste gedeelte van die groot, inheemse “tuin.”
Om die ware “tuin” raak te ry, moet jy regs afdraai by die padbord wat wys “R102 Coldstream”. Daaronder is nog ’n bordjie wat lui: “Bloukrans Pass Closed”.
As jy daaraan dink dat dié pas wat Thomas Bain in die 1880’s gebou het allerweë as een van sy meesterwerke beskou word, dan is die verval soveel meer hartseer.
Tog is dit hemels om ’n gedeelte van die Tsitsikamma-woud in soveel vrede te kan ervaar. Met hierdie pad vermy jy ook die tolgeld by die Bloukrans-tolplaza.
Êrens in die middel steek die pad die Bloukransrivier én die grens van die Oos- na die Wes-Kaap oor.
Dan eensklaps is jy uit die bos en ry op die brug oor die N2 en reg in die volgende van Thomas Bain se passe; die Grootrvierpas wat hy in 1822 en 1823 gebou het. Dié pas is óók nog deel van die R102 en mense noem dit die Bloukranspas se suster.
Die skerp draaitjies op hierdie pas met die groot steiltes ondertoe maak die mense aan die voertuig se passasiersitplek effe senuagtig, maar die uitsigte is die moeite werd.
Net ná die laagwaterbrug oor die Grootrivier kan jy begin uitkyk vir die boomreus wat sommige mense Barnardo se Boom noem.
Dié boom staan skuins oorkant die De Vasselot-kampeerterrein, daar waar die pad ’n draai om die boom maak en dan Nature’s Valley binnery.
Daar is ook ’n oranje been vir die gedeeltes waar die hond aan ’n leiband moet bly en die rooi been is vir die gebiede waar geén hond toegelaat word nie.